সিবিআইয়ের নজরে এবার অর্থলগ্নি সংস্থা সিলিকন। শুক্রবার সকাল থেকে রাজ্যজুড়ে সংস্থার অফিসগুলিতে শুরু হয়েছে তল্লাসি অভিযান। প্রায় ষোলো-সতেরটি দলে ভাগ হয়ে তল্লাসি চালাচ্ছেন সিবিআই আধিকারিকরা। অভিযান চলছে সিলিকন প্রজেক্ট প্রাইভেট লিমিটেডের একাধিক কর্তার বাড়িতেও। সংস্থার এক্সিকিউটিভ বোর্ডের সদস্যদের মধ্যে একজন নরেশচন্দ্র গুপ্তা। তাঁর কেষ্টপুর পূর্বপাড়ার বাড়িতে হানা দিয়েছেন সিবিআই অফিসাররা। কয়েকমাস আগেই গ্রেফতার হন সিলিকন সংস্থার মালিক শিবনারায়ণ দাস। তিনি সারদাকর্তা সুদীপ্ত সেনের শিক্ষাগুরু হিসেবেও পরিচিত। কলকাতার পাশাপাশি নন্দীগ্রাম, খেজুরি, কাঁথি সহ অন্যান্য জেলাগুলিতে সিলিকনের অফিসে তল্লাসি চালাচ্ছে সিবিআই।